## Els Hospitals General d’Elx i del Vinalopó elaboren un tríptic conjunt amb consells i recomanacions per a la ‘Nit de l’Albà’

*** L’objectiu és conscienciar la població sobre el maneig responsable de material pirotècnic i evitar així possibles lesions o cremades provocades pel seu ús inadequat
* Es distribuiran 6.000 fullets en punts clau de la ciutat amb la finalitat d’arribar al major nombre de persones possible**

Com cada any per estes dates, els dos centres hospitalaris d’Elx han unit esforços per a editar un tríptic informatiu amb recomanacions sanitàries destinades a reduir els riscos derivats de l’ús de la pólvora durant la celebració de la ‘Nit de l’Albà’.

L’Hospital General Universitari d’Elx i l’Hospital Universitari del Vinalopó busquen, a través d’esta campanya, conscienciar la població sobre el maneig responsable de material pirotècnic i evitar així possibles lesions o cremades provocades pel seu ús inadequat.

Per a fer-ho, s’han imprés un total de 6.000 exemplars que seran distribuïts en establiments a on es venen focs artificials a Elx. A més, el material també s’enviarà a centres de salut, comissaries de policia, ajuntaments de l’àrea, així com en els servicis d’Urgències i Atenció al Pacient dels dos departaments, amb la finalitat d’arribar al major nombre de persones possible.

La ‘Nit de l’Albà’, que tindrà lloc la nit del 13 d’agost, és una tradició en la qual la pólvora té un paper protagonista. El fullet proporciona informació clara i directa sobre els diferents tipus de cremades que poden produir-se i com actuar en cas d’accident.

En el tríptic s’inclouen recomanacions bàsiques de primers auxilis com les següents: mantindre la calma, assegurar l’entorn del ferit, retirar complements com anells si hi ha lesions en les mans, i llavar únicament amb sèrum fisiològic o aigua neta. També s’indica que no s’ha d’intentar llevar la roba adherida a la ferida ni aplicar pomades.

**Informació útil i primers auxilis**

En cremades lleus, s’aconsella refredar la zona amb aigua corrent i cobrir-la amb gases estèrils o un drap net humitejat i, si hi ha una lesió ocular, és convenient cobrir-se els dos ulls. En cas d’hemorràgia, s’ha d’aplicar pressió amb un drap net sense retirar els apòsits, encara que es xopen. Si la lesió afecta una extremitat, és recomanable mantindre-la elevada. A més, no s’ha d’oferir menjar ni beguda a la persona ferida fins que reba atenció mèdica.

Les persones que patisquen cremades poden acudir als punts d’atenció sanitària (PAS) en els centres de salut d’Altabix i Toscar, als servicis d’urgències dels dos hospitals, General Universitari d’Elx i l’Universitari del Vinalopó, o al Punt d’Atenció Continuada (PAC) del centre de salut de l’Altet.

Este fullet s’emmarca en el dispositiu especial que els dos hospitals posen en marxa durant les festes d’agost, amb reforç de personal i punts d’atenció addicionals. Gràcies a este esforç conjunt, s’aconseguix any rere any reduir les conseqüències negatives associades a l’ús de la pólvora durant les celebracions.

Fecha: 07/08/2025